钦定古今图书集成/理学汇编/文学典/第018卷 > 崔骃
## 钦定古今图书集成/理学汇编/文学典/第018卷 > 崔骃

按《后汉书》本传：崔篆生毅，以疾隐身不仕。毅生骃。骃
字亭伯，年十三，能通《诗》《易》《春秋》。博学有伟才，尽通古
今训诂百家之言。善属文。少游太学，与班固、傅毅同
时齐名，常以典籍为业，未遑仕进之事。时人或讥其
太元静，将以后名失实。骃拟扬雄《解嘲》，作《达旨》以答
焉。其辞曰：“或说己曰：‘《易》称备物致用，可观而有所合’”，
故能扶阳以出，顺阴而入。春发其华，秋收其实，有始
有极，爰登其质。今子韫椟《六经》，服膺道术，历世而游，
高谈有日。俯钩深于重渊，仰探远乎九干，穷至赜于
幽微，测潜隐之无源。然下不步卿相之廷，上不登王
公之门，进不党以赞己，退不黩于庸人。独师友道德，
合符曩真，抱景特立，与士不群。盖高树靡阴，独木不
林，随时之宜，道贵从凡。于时太上运天德以君世，宪
王僚而布官，临雍泮以恢儒，疏轩冕以崇贤，率惇德
以厉忠孝，扬茂化以砥仁义，选利器于良材，求镆铘
于明智。不以此时，攀台阶，窥紫闼，据高轩，望朱阙，夫
欲千里而咫尺未发，蒙窃惑焉。故英人乘斯时也，犹
逸禽之赴深林，虻蚋“之趣大沛，胡为嘿嘿而久沈滞也？”答曰：“有是言乎？子苟欲勉我以世路，不知其跌而
失吾之度也。古者阴阳始分，天地初制，皇纲云绪，帝
纪乃设。传序历数，三代兴灭。昔《大庭》尚矣，赫胥罔识，
淳朴散离，人物错乖，高辛攸降，厥趣合违。道无常稽，
与时张㢮，失仁为非，得义为是。君子通变，各审所履。
故士”或掩目而渊潜，或盥耳而山栖；或草耕而仅饱，
或木茹而长饥；或重聘而不来，或屡黜而不出；或冒
诟以干进，或望色而斯举；或以役夫发梦于王公，或
以《渔父》见兆于元龟。若夫纷繷塞路，凶虐播流，人有
昏垫之厄，主有畴咨之忧。条垂藟蔓，上下相求。于是
乎贤人授手，援世之灾；跋涉赴俗，急斯时也。昔尧含
戚而皋陶谟，高祖叹而子房虑，祸不散而曹绛奋，结
不解而陈平权。及其策合道从，克乱弭冲，乃将镂元
珪，册显功，铭昆吾之冶，勒景襄之锺。与其有事，则褰
裳濡足，冠挂不顾，人溺不拯，则非仁也；当其无事，则
躐缨整襟，规矩其步，德让不修，则非忠也。是以险则
救俗，平则守礼，举以公心，不私其体。今圣上之育斯
人也，朴以皇质，雕以唐文，六合怡怡，比屋为仁。壹天
下之众异，齐品类之万殊。参差同量，坏冶一陶，群生
得理，庶绩其凝。家家有以乐和，人人有以自优。威械
藏而俎豆布，六典陈而九刑厝。济兹兆庶，出于平易
之路。虽有力牧之略，尚父之厉伊皋，不论，奚事范蔡。
夫广厦成而茂木畅，远求存而良马絷，阴事终而水
宿藏，场功毕而大火入。方斯之际，处士山积，学者川
流，衣裳被宇，冠盖云浮。譬犹衡阳之林，岱阴之麓，伐
寻抱不为之稀，艺拱把不为之数，悠悠罔极，亦各有
得。彼采其华，我收其实，舍之则藏，已所学也。故进动
以道，则不辞执圭而秉柱国；复静以理，则甘糟“糠而
安藜藿。”夫君子非不欲仕也，耻夸毗以求举；非不欲
室也，恶登墙而搂处。叫呼衒鬻，县旌自表，非随和之
宝也；暴智燿世，因以干禄，非仲尼之道也。游不伦党，
苟以徇己，汗血竞时，利合而友子，笑我之沈滞，吾亦
病子屑屑而不已也。先人有则，而我弗亏，行有枉径，
而我非随。臧否在予，唯世所议，固将因天质之自然，
诵上哲之高训，咏太平之清风，行天下之至顺，惧吾
躬之秽德，勤百亩之不耘，絷余马以安行，俟性命之
所存。昔孔子起威于夹谷，晏婴发勇于崔杼，曹刿举
节于柯盟，卞严克捷于彊御，范蠡错势于会稽，伍员
树功于柏举，鲁连辩言以退燕，包胥单辞而存楚，唐
且华颠以悟秦，“甘罗童牙而报赵，原衰见廉于壶飧，
宣孟收德于束脯，吴札结信于丘木，展季效贞于门
女，颜回明仁于度毂，程婴显义于赵武，仆诚不能编
德于数者，窃慕古人之所序。”元和中，肃宗始修古礼，
巡狩方岳，骃上《四巡颂》以称汉德，辞甚典美，文多故
不载。帝雅好文章，自见《骃颂》后，帝嗟叹之，谓侍中窦
宪曰：“卿宁知崔骃乎？”对曰：“班固数为臣说之，然未见
也。”帝曰：“公爱班固而忽崔骃，此叶公之好龙也。试请
见之。”骃由此候宪。宪屣履迎门，笑谓骃曰：“亭伯，吾受
诏交公，公何得薄哉！”遂揖入为上客。居无几何，帝幸
宪第，时骃适在宪所，帝闻而欲召见之。宪谏以为不
宜与《白衣会》。帝悟曰：“吾能令骃朝夕在傍，何必于此！”
适欲官之，会帝崩，窦太后临朝，宪以重戚出内诏命
骃献书诫之曰：“骃闻交浅而言深者，愚也；在贱而望
贵者，惑也；未信而纳忠者，谤也。三者皆所不宜，而或
蹈之者，思效其区区，愤盈而不能已也。窃见足下体
淳淑之姿，躬高明之量，意美志厉，有上贤之风。骃幸
得充下馆，列后陈，是”以竭其拳拳，敢进一言。《传》曰：“生
而富者骄，生而贵者傲。”生富贵而能不骄傲者，未之
有也。今宠禄初隆，百僚观行，当尧舜之盛世，处光华
之显时，岂可不庶几夙夜，以永众誉，弘申伯之美，致
周邵之事乎？《语》曰：“不患无位，患所以立。”昔冯野王以
外戚居位，称为贤臣；近阴卫尉，克己复礼，终受多福。
郯氏之宗，非不尊也，阳侯之族，非不盛也，重侯累将，
建天枢，执斗柄，其所以获讥于时，垂愆于后者何也？
盖在满而不挹，位有馀而仁不足也。汉兴以后，迄于
哀、平，外家二十，保族全身，四人而已。《书》曰：“鉴于有殷。”
可不慎哉！窦氏之兴，肇自孝文。二君以淳淑守道，成
名先日，安丰以佐命著德，颢自中兴，内以“忠诚自固，
外以法度自守，卒享祚国，垂祉于今。夫谦德之光，《周
易》所美；满溢之位，道家所戒。故君子福大而愈惧，爵
隆而益恭，远察近览，俯仰有则，铭诸几杖，刻诸盘杅，
矜矜业业，无殆无荒。如此则百福是荷，庆流无穷矣。”
及宪为车骑将军，辟骃为掾。宪府贵重掾属三十人，
皆故刺史、二千石，唯骃以处士年少，擢在其间。宪擅
权骄恣，骃数谏之，及出击匈奴，道路愈多不法，骃为
主簿，前后奏记数十，指切长短，宪不能容，稍疏之。因
察骃高第，出为长岑长。骃自以远去，不得意，遂不之
官而归。永元四年，卒于家。所著诗、赋、铭、颂、书、记、表、《七
依》《婚礼》《结言》《达旨》《酒警》合二十一篇。中子瑗。